Dit is 'n interessante liberale standpunt van JH du Toit. Ons wil niemand aan ons wil of diktatuur onderwerp nie. Ons glo in die God van die Bybel en ons lees in sy Woord dat ons sy gebooie moet gehoorsaam. Dit is wat ons wil doen met die Teokrasie. Ons verwag nie van liberaliste wat in 'n 'bonatuurlike wese' of 'n agnostikus wat in 'n vae 'godheid' glo om ons siening te deel nie. Julle kan rustig aangaan in die NSA of elders. Ons doel is ook nie primêr om ons volk te red nie, maar wel om ons hemelse Vader te verheerlik. Ons Teokrasie-verslag is gereed vir publikasie en julle kan dit op die webwerf: volksvergadering.co.za of op Boerevryheid se webwerf kry. As dit moontlik is, sal ek dit graag ook hier wil plaas (dit is bietjie lywig - 37 folios). Enige kommentaar en kritiek met die doel om ons Vader te verheerlik uit 'n Bybelse perspektief is welkom.
Ek dink jy mislei ons ook deur nie duidelik hier te stel dat die voorstes in julle geledere eintlik die volksvreemde Israel Visie-manne is. Maar ons kan die "stem van Esau" in hierdie ding hoor en sien.
Nou vir wat stig julle nie 'n nuwe kerk of 'n sekte of vir wat gaan slaan julle nie tent op op 'n berg of in die woestyn waar julle dit kan doen nie? 'n "volkstaat", vir julle inligting, impliseer 'n staatkundige, politieke bestel. Baie Afrikaners hoop dat die Afrikanervolk in 'n eie staat "gered" gaan word van die dwingelandy en nuwerwetse slawerny waaraan hulle in die NSA onderwerp word. Ons van die VVA en talle Afrikaner Christene smag na sulke redding, maar julle stel nie daarin belang nie - julle wil net lede vir julle "kerk" of "gelowige gemeenskap" werf.
Dit is julle wat nie in die volkstaat hoort nie. Julle kan nie daarby inpas nie en julle sal dit moeilik vind om aan te pas by die alledaagse verdraagsaamheid, gelykmatigheid van 'n staat wat deur Afrikaner-Nasionaliste regeer word - ongeag hulle geloof of enige ander oortuiging.